BCPG สั้นร้าย..ยาวดี
ทันทีที่บริษัท บีซีพีจี จำกัด (มหาชน) หรือ BCPG ประกาศเพิ่มทุนจำนวน 1,301.7 ล้านหุ้น ขายที่ราคาหุ้นละ 11.50 บาท เพื่อหวังระดมทุน 10,000 ล้านบาท นักลงทุนตอบรับข่าวนี้ ด้วยการเทขายหุ้น BCPG กันจ้าละหวั่น...ส่งผลให้ราคาหุ้นเมื่อวันศุกร์ที่ 21 ส.ค. 2563 รูดหนัก 11.72% ราคาปิดตลาดที่ระดับ 12.80 บาท ด้วยมูลค่าการซื้อขาย 396 ล้านบาท
26 ส.ค. 2563

สำนักข่าวรัชดา
ทันทีที่บริษัท บีซีพีจี จำกัด (มหาชน) หรือ BCPG ประกาศเพิ่มทุนจำนวน 1,301.7 ล้านหุ้น ขายที่ราคาหุ้นละ 11.50 บาท เพื่อหวังระดมทุน 10,000 ล้านบาท นักลงทุนตอบรับข่าวนี้ ด้วยการเทขายหุ้น BCPG กันจ้าละหวั่น…ส่งผลให้ราคาหุ้นเมื่อวันศุกร์ที่ 21 ส.ค. 2563 รูดหนัก 11.72% ราคาปิดตลาดที่ระดับ 12.80 บาท ด้วยมูลค่าการซื้อขาย 396 ล้านบาท
อย่างที่รู้ ๆ กัน ข่าวการเพิ่มทุนมันเป็นของแสลงสำหรับนักลงทุน จึงไม่น่าแปลกที่เห็นหุ้น BCPG ลงไปนอนแอ้งแม้งอยู่ก้นเหว…ซึ่งถึงตอนนี้นักลงทุนก็ยังไม่หายตกใจ..!!
แหม๊…ขวัญอ่อนจริง ๆ…
จุดเริ่มต้น…การเพิ่มทุนครั้งมโหฬาร…เริ่มจากที่ประชุม BCPG เมื่อวันที่ 20 ส.ค. 2563 มีมติให้เพิ่มทุนจดทะเบียนเป็น 16,508.50 ล้านบาท จากเดิม 10,000 ล้านบาท แบ่งขายสองแบบ แบบแรกขาย RO พร้อมแถมวอร์แรนต์ 2 ชุด ได้แก่ BCPG-W1 และ BCPG-W2
และแบบที่สอง ขาย PP พร้อมแถมวอร์แรนต์เช่นกัน คือ BCPG-W3
คำถามที่น่าสนใจคือ การเพิ่มทุนของ BCPG ครั้งนี้ จะคุ้มค่ามั้ย..? โดยเฉพาะผู้ถือหุ้นเดิมควรใส่เงินลงไปหรือไม่..? ตรงนี้น่าคิด..!!
จริง ๆ มองได้ 2 มุม ถ้าระยะสั้น…อันดับแรก จะเกิดไดลูชั่นต่อ EPS จากจำนวนหุ้นที่เพิ่มขึ้น
ส่วนราคาหุ้นเพิ่มทุนที่ต่ำกระดาน ทำให้เกิดความกังวลในแง่ของราคา…ราคาหุ้นในกระดานจะวิ่งหาราคาเพิ่มทุน
เห็นได้ชัดก่อนหน้านี้ ไม่ว่าจะเป็นบริษัท ไมเนอร์ อินเตอร์เนชั่นแนล จำกัด (มหาชน) หรือ MINT ประกาศเพิ่มทุน ราคาก็พยายามวิ่งหาราคาเพิ่มทุนที่ 17.50 บาท หรือแม้แต่บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เพิ่มทุนที่ราคา 30 บาท ราคาในกระดานก็วิ่งหาราคาเพิ่มทุนเช่นกัน
เท่ากับว่า ช่วงระหว่างนี้ราคาหุ้น BCPG จะได้รับผลกระทบในเชิงเซนติเมนต์ จนกว่ากระบวนการเพิ่มทุนจะแล้วเสร็จ…
แต่ในระยะกลาง-ยาว น่าสนใจ…เพราะถ้าดูวัตถุประสงค์ของการเพิ่มทุนครั้งนี้ ระบุชัดว่าเม็ดเงินจะถูกแบ่งเป็น 2 ก้อนหลัก ก้อนแรก จำนวน 3,100 ล้านบาท จะถูกนำไปจ่ายหนี้เงินกู้ระยะสั้น
นั่นเท่ากับว่า จะทำให้โครงสร้างทางการเงินดีขึ้น มีอัตราหนี้สินต่อผู้ถือหุ้น (D/E) ลดลง
เบื้องต้นน่าจะทำให้ BCPG ตัวเบาขึ้น..!!
ที่สำคัญจะทำให้ความสามารถในการกู้เงินระยะยาวมีต้นทุนต่ำลง ความเสี่ยงต่ำ แบงก์มีความมั่นใจที่จะปล่อยกู้มากขึ้น
ส่วนเงินที่เหลือประมาณ 4,300 ล้านบาท จะใช้สำหรับขยายการลงทุนขนาดใหญ่ทั้งในและต่างประเทศ
ขณะเดียวกัน เมื่อ BCPG มีฐานทุนที่ใหญ่ขึ้น ก็จะมีความสามารถในการหางานได้ดีขึ้นด้วย
เข้าทำนอง “สั้นร้าย…แต่ยาวดี”
ที่น่าสนใจ เงินที่ได้จากการเพิ่มทุนครั้งนี้ มากกว่าครึ่งถูกนำไปใช้สร้างมูลค่าเพิ่มให้กับธุรกิจ ซึ่งแน่นอนว่า…เบื้องต้นอาจเกิดไดลูชั่นเอฟเฟกต์กับตัวผู้ถือหุ้น BCPG เอง
แต่จะเกิดแรงกดดันน้อยกว่า..เมื่อเทียบกับบริษัทอื่นที่เพิ่มทุน เพื่อนำเม็ดเงินไปใช้หนี้ ใช้รักษาสถานะทางการเงิน หรือแก้ปัญหาเครื่องหมาย C
ขณะที่ นักวิเคราะห์มองว่าการเพิ่มทุนจะช่วยทำให้ผลกำไรของ BCPG เติบโตมากกว่าไดลูชั่นเอฟเฟกต์ที่เกิดขึ้น
งานนี้นักลงทุนคงต้องทำใจรอหน่อยละกัน…
เอาน่า คิดซะว่า “ช้า ๆ ได้พร้าเล่มงาม”…ก็หวังว่าพร้าเล่มนี้จะไม่หักซะก่อนนะ
ส่วนนักลงทุนจะใช้สิทธิเพิ่มทุนหรือไม่..? ก็อยู่ที่การตัดสินใจ
…อิ อิ อิ…